|  |
| --- |
| № исх: 17-09/6487 дз от: 18.11.2021  № вх.4205//17-09/6487дз от: 18.11.2021 |

*Қосымша*

***1-мәселе бойынша***

Тау шаңғысы курорттарына қар жаудыру жүйелерінің жұмыс істеуі үшін су тарту мәселесі бойынша мынадай жұмыстар атқарылуда:

*Талғар локациясы.* 2021 жылғы 26 қазанда Алматы облысының әкімдігі Талғар қаласы, Бесағаш, Бесқайнар, Тұздыбастау ауылдары мен Талғар ауданының елді мекендерін шаруашылық-ауыз сумен жабдықтауды ұйымдастыру үшін Шығыс Талғар және Талғар кен орны алаңында жерасты суларының пайдаланылатын қорларын қайта бағалай отырып, барлау жүргізу үшін жобалау-сметалық құжаттама *(бұдан әрі – ЖСҚ)* әзірлеуге конкурс жарияланды. Конкурстың аяқталу мерзімі – 2021 жылғы желтоқсан айы. Конкурс аяқталғаннан кейін 6 ай көлемінде ЖСҚ әзірленеді. Одан әрі әзірленген ЖСҚ-ға сәйкес,  құрылыс-монтаждау жұмыстарынаға қаражат бөлінеді.

*Шарын локациясы.* Алматы облысының Ұйғыр ауданындағы ыстық бұлақтардағы суды пайдалануды реттеу мәселелері бойынша жұмыс басталды. Облыстың аумақтық жобалық кеңсесі деңгейінде суды ұтымды пайдалану бойынша мүдделі мемлекеттік органдармен бірқатар жиналыстар өткізілді. Сонымен қатар, Ұйғыр ауданында туризмді дамыту мақсатында «Арасан» санаториялық-курорттық аймағын дамытудың егжей-тегжейлі жоспарлау жоспарымен біріктірілген Бас жоспар әзірленді.

Сонымен қатар, 2019 – 2020 жылдары Қазақстан Республикасы Индустрия және инфрақұрылымдық даму министрлігінің бюджеттік бағдарламалары шеңберінде Алакөл көлінің жағалауында сумен жабдықтау және су бұру объектілерін салу бойынша 2 жобаны іске асыруға 2,0 млн. теңге бөлінді.

***Анықтама:***

*- «Алматы облысы Алакөл ауданының демалыс аймағын ескепке ала отырып, Алакөл көлінің жағалауындағы Ақши ауылын сумен жабдықтау жүйесін реконструкциялау және салу» – 1,0 млн теңге;*

*- «Алматы облысы Алакөл көлінің жағалауында тәулігіне 6,5 мың м3 кәріздік тазарту құрылысын (бұдан әрі – КТҚ) салу, кәріз жүйесін салу. І кезек» - 1,0  млн теңге.*

Ағымдағы жылы 3 жобаны іске асыруға 5 039,5 млн теңге көзделген.

***Анықтама:***

*- «Алматы облысы Алакөл ауданының демалыс аймағын ескепке ала отырып, Алакөл көлінің жағалауындағы Ақши ауылын сумен жабдықтау жүйесін реконструкциялау және салу» – 1 044,5 млн теңге;*

*- «Алматы облысы Алакөл көлінің жағалауында тәулігіне 6,5 мың м3 КТҚ салу, кәріз жүйесін салу. І кезек» – 495 009 мың теңге.*

*- «Алматы облысы Алакөл ауданы Алакөл көлінің жағалауында тәулігіне 6,5 мың м3 КТҚ салу, кәріз жүйесін салу. ІІ кезек» – 3,5 млн теңге.*

2022 жылы 1 жобаны аяқтауға 3 252 300 млн теңге көзделген.

***Анықтама:***

*- «Алматы облысы Алакөл ауданы Алакөл көлінің жағалауында тәулігіне 6,5 мың м3 КТҚ салу, кәріз жүйесін салу. ІІ кезек» – 3 252 300 млн теңге.*

Өз кезегінде бұл аталған бірқатар елді мекендерді ауыз сумен қамтамасыз етіп ғана қоймай, қосымша қажеттіліктерді де өтеуге мүмкіндік береді.

***2-мәселе бойынша***

Қазақстан Республикасы Экология, геология және табиғи ресурстар министрлігі ерекше қорғалатын табиғи аумаққа келушілердің кіруі мен есепке алу процесін автоматтандыру, сондай-ақ олардың қауіпсіздігін қамтамасыз ету мәселесін қарауда.

Осыған орай, жоғарыда аталған министрлік 12 мемлекеттік ұлттық табиғи парктің *(бұдан әрі – МҰТП)* аумақтарында бақылау-өткізу пункттерін *(бұдан әрі – БӨП)* автоматтандыру және туристік ағындарды басқару бойыншамынадай функционалдық мүмкіндіктерді іске асыруда:

1. төлемнің барлық қолжетімді тәсілдерін пайдалану мүмкіндігі бар ақылы кірудің автоматтандырылған жүйесін және рекреациялық жүктеме мен санитариялық нормаларды сақтау мақсатында келушілерді шектеу мүмкіндігімен туристік маршруттар бойынша туристік жолдамаларға ақы төлеудің автоматтандырылған жүйесін енгізу *(онлайн билеттер) (*пилоттық режимде Іле Алатауы МҰТП Үлкен Алматы орманшылығының *(Алма-Арасан шатқалы)* БӨП-те автоматтандырылған төлем жүйесі іске қосылған);

2. ұлттық парктердің аумағын интернетпен қамтамасыз ету.

Сондай-ақ Іле Алатауы ұлттық паркі «Qiwi Kazakhstan» ЖШС компаниясымен *(киви төлем терминалдары)* және Kaspi Bank Kazakhstan АҚ-мен шарт жасасты. Қазіргі уақытта Іле Алатауы ұлттық паркінің және «Көлсай көлдері» МҰТП БӨП-нің 90 %-ын Kaspi қосымшасы арқылы төлеуге болады. Бүгінгі күні, «Көлсай көлдері» МҰТП бойынша Kaspi.kz қосымшасы арқылы төлеуге болады. Төленген төлем негізінде камералар автомобиль нөмірлерін таниды және шлагбаумдарға автоматты ашу жүйесі орнатылған.

Сонымен қатар, қазіргі уақытта Іле-Алатау МҰТП мен «Көлсай көлдері» МҰТП-ның жаңа сайттары әзірленіп жатыр, осыған байланысты сайтқа онлайн кіру билеттерін сатып алу бөлімін енгізу жоспарлануда. Осы жүйені енгізу МҰТП-да жол берілетін рекреациялық жүктемені одан әрі бақылауға мүмкіндік береді.

Экологиялық туризмді дамыту мақсатында танымал шетелдік ұлттық парктерге шығу арқылы Еуропа мен АҚШ-тың бірқатар жетекші елдерінің тәжірибесі зерделенді. Нәтижесінде Қазақстан Республикасының Мәдениет және спорт министрлігі мен Экология, геология және табиғи ресурстар министрліктері бірігіп американдық үлгімен жүруге шешім қабылдады, осы бағыт бойынша туристік соқпақтар мен маршруттарды дамытуға басымдық берілетін болады, күрделі құрылысты жүзеге асырмай, соқпақтардың бойына глемпингтер, кэмпингтер, тамашалау алаңдарын, қазақ ауылдарды, шатырлы лагерьлерді орналастыру көзделеді.

Мысалы, АҚШ-тың Вирджиния штатында орналасқан Шенандоа ұлттық паркінде рекреациялық алымдардан түсетін түсім 8 млн АҚШ долларын құрайды *(БӨП),* жыл сайын 1,2 млн адам келеді. 10 жылға жасалған Концессиялық келісім-шарттардан қоғамдық ұйымдар мен соқпақтар бойынша клубтарға қосымша табыс түседі. Бұдан басқа, жыл сайын 1000-2500 волонтер тартылады. Бұл клубтар аумақты таза ұстауға, туристік маршруттарға күтім жасауға көмектеседі.

Сондай-ақ, жыл сайын 60 км радиуста ұлттық парктің есебінен туристер   
87 млн АҚШ долларын жұмсайды *(азық-түлік сатып алу, жанармай құю, киім-кешек және т.б.).*

Калифорния штатында орналасқан Йосемит ұлттық паркінде 400 туристік және рекреациялық объектілер бар. Рекреациялық алымдардан түсетін түсімдер 160 млн АҚШ долларын құрайды *(БӨП-тен),* жыл сайын 4-5 млн адам келеді.

Осыған байланысты Алматы тау кластерінің 4 ұлттық паркінде *(Іле-Алатау, Шарын, «Алтын-Емел», «Көлсай көлдері»)* экологиялық туризмді дамыту мақсатында тиісті тұжырымдамалар әзірленіп, қабылданды.

Қабылданған тұжырымдамаларға сәйкес экотуризм инфрақұрылымын дамыту бөлігінде Алматы тобы ұлттық парктерінің бас жоспарларын түзету бойынша жұмыстар жүргізілді. Қабылданған шешімдердің ашықтығын қамтамасыз ету мақсатында Іле Алатауы, Шарын, «Алтын-Емел» және «Көлсай көлдері» МҰТП-да Үйлестіру кеңестері құрылды.

Іле Алатауы МҰТП аумағында экологиялық туризмді дамыту мақсатында туристік және рекреациялық қызметті жүзеге асыру үшін учаскелер «Туранга Групп» ЖШС-ға ұзақ мерзімді пайдалануға берілді.

Осы компаниямен парктің аумағында экотуризмді дамыту бойынша жұмыстар басталды. Күрделі құрылысы жоқ бұрандалы қадаларда құрастырмалы-жиналмалы жеңіл ағаштан тұратын дайын конструкциядан жасалған визит-орталық салынды, Аюсай өзені арқылы өтетін ұзындығы 60 метр көпір салынды және Аюсай шатқалы айналасындағы соқпақ абаттандырылды.

2021 жылғы 14 қаңтарда визит-орталықты көрсету бойынша Іле Алатауы МҰТП-ның Үйлестіру кеңесінің отырысы өтті.

Сонымен қатар, өткізілген тендердің нәтижесі бойынша жер учаскелері Шарын МҰТП бойынша «QazaqGeography» РҚБ-нға;

«Алтын-Емел» МҰТП бойынша «QazaqGeography» РҚБ-ға;

«Көлсай көлдері» МҰТП бойынша «Атырау-Рент» ЖШС-не ұзақ мерзімді пайдалануға берілді. Арада жасалған шарттың талаптарына сәйкес 2025 жылға дейін көрсетілген МҰТП-ге 26 500 млн теңге көлемінде инвестиция салу жоспарланған.

***3-мәселе бойынша***

Жазғы маусымда Алакөл ауданындағы Ақши және Көктұма ауылдарында орналасқан туристік объектілерді қажетті электр энергиясымен қамтамасыз ету мақсатында «KEGOK»АҚ желілеріне өткізіп беру үшін кернеуі 110 және 220 кВ әуе желілері мен қосалқы станциялардың құрылысы бойынша «Алматы облысының оңтүстік-шығыс аумағын электрмен жабдықтау» техникалық-экономикалық негіздемесі *(бұдан әрі – ТЭН)* әзірленіп, мемлекеттік сараптамадан өту сатысында, одан әрі ЖСҚ дайындалатын болады. ТЭН әзірлеуге жергілікті бюджеттен 3,8 млн теңге бөлінді. Жоба екі кезеңнен тұрады, болжамды құны 157 200 млн теңге, жүзеге асырылу мерзімі 2022 – 2026 жылдар. Жобаның 1-кезеңінде 6 бағыт бойынша, оның ішінде «Көктұма-Ақши-Бескөл» (68,6 км) және «Көктұма-Ақоғай» (204,3 км) бағыттары бойынша электр жеткізу желілері мен қосалқы станциялардың құрылысы көзделген. Жиынтық қуат жазғы маусымда туризм нысандарын кедергісіз электрмен қамтамасыз етуге мүмкіндік береді. 1-кезеңді іске асырудың жалпы болжамды құны 103 800 млн теңге, іске асыру мерзімі 2022 – 2024 жылдар. Сондай-ақ «Ауыл – Ел бесігі» бағдарламасы бойынша «Алматы облысы Алакөл ауданының Көктұма ауылында электр беру желілерін реконструкциялау және салу» жобасының құрылыс-монтаждау жұмыстары жүргізілуде. Құрылыс жұмыстарына республикалық бюджеттен 233,5 млнтеңге бөлінді. Жобаның аяқталу мерзімі – 2021 жылғы желтоқсан айы. Нәтижесінде 53,5 км электр беру желілері реконструкциялаудан өтеді.

Бұл өз кезегінде Алакөл көлі жағалауында электр қуатының тапшылығын жоюға мүмкіндік береді.

***4-мәселе бойынша***

Алакөл көлінің жағалауында орналасқан Ақши мен Көктұма ауылдарындағы туристік объектілерді жоғары жылдамдықты интернетпен қамтамасыз ету мақсатында GPON *(оптикалық-талшықты кабель тарту)* технологиясы бойынша телекоммуникация желілерін кеңейту үшін кабельдерді төсеу бойынша қажетті сметалық есептер жүргізілуде. Ұялы байланысты нығайту мақсатында 2022 жылғы мамырда Ақши және Көктұма ауылдарында «Tele2», «Kcell» операторлары станцияларының орнатылуы жоспарлануда.

Сонымен қатар, демалушылардың қауіпсіздігін қамтамасыз ету мақсатында әкімдік Алматы облысының туристік локацияларын мобильді интернет және байланыспен қамтамасыз ету бойынша зерттеу жұмыстарын жүргізуде. Бұл мақсатта жергілікті бюджеттен 30 млн теңге бөлінді. Зерттеудің аяқталу мерзімі – 2021 жылғы желтоқсан. «Шарын» мемлекеттік ұлттық табиғи паркінде инвесторлардың есебіне «Kcell» ұялы байланыс операторының станциясы орнатылды.

***5-мәселе бойынша***

Қазіргі таңда Алакөл ауданында (Алматы облысы) бейнебақылау жүйелерін орнату бойынша ЖСҚ әзірленуде, оған сәйкес Алакөл ауданында 150 бейнебақылау камерасын орнату жоспарлануда, аталған бейнекамералармен Ақши және Көктума ауылдары да қамтылатын болады. Бұған қоса, жазғы маусымда Алакөл көлінде демалушылардың судағы қауіпсіздігін қамтамасыз ету мақсатында облыстық төтенше жағдайлар департаменті құтқару жасағының 10 қызметкері 3 құтқару техникасымен қызмет етті.

Ал Алакөлдің Шығыс Қазақстан облысының бөлігінде ағымдағы жылы бейнекамералар *(шамамен 100 бірлік)* мен құтқару техникасының *(2 катер және 1 автомобиль)* саны артты.

Туристердің жайлылығы мен қауіпсіздігін қамтамасыз ету мақсатында еліміздің 10 өңірінде *(Нұр-Сұлтан, Алматы, Шымкент қалалары, Ақмола, Алматы, Шығыс Қазақстан, Қарағанды, Маңғыстау, Павлодар және Түркістан облыстары)*, мәдени нысандар орналасқан жерлерде, қалалардың көрнекті орындарында және курорттық аймақтарда туристік полиция жұмыс істейді. Сонымен қатар, құқықтық тәртіпті сақтаудың тиісті деңгейін қамтамасыз ету мақсатында «Алакөл» көлінің жағалауында жыл сайын суға түсу маусымында Алматы және Шығыс Қазақстан облыстарының полиция департаментерінен кезең-кезеңімен қосымша 300-ге жуық қызметкер іссапарға жіберіледі *(5 кезеңде 60 қызметкерден)*.

***6-мәселе бойынша***

Қазақстан Республикасының туристік саласын дамытудың 2019 – 2025 жылдарға арналған мемлекеттік бағдарламасын іске асыру шеңберінде «Бертіс» шығанағы ауданында 61 га алаңда инженерлік-коммуникациялық инфрақұрылым салуға және туризмді дамыту аймағын абаттандыруға жобалау-сметалық құжаттама әзірленді.

Бүгінгі таңда бұл жобаға республикалық бюджеттен 400 млн теңге бөлінді. 2021 жылғы тамыздан бастап *(су тарту, сумен жабдықтау және электрмен жабдықтау желілерінің құрылысы)* жобаларды іске асыру бойынша жұмыстар басталды.

Жоғарыда көрсетілген нысандарды тапсыру мерзімі – 2022 жыл. Аталған жобаларды іске асырғаннан кейін Бертіс шығанағын абаттандыру басталады. Жобаның сметалық құны 2 557,7 млн теңге.

2020 жылы Балқаш қаласының әкімдігі 2 069,9 млн теңге сомасына 1-кезектегі *(7,54 га)* және 2 147,1 млн теңге сомасына 2-кезектегі *(8,89 га)* «Қалалық жағажайдың жағалау аймағын абаттандыру» жобасының ЖСҚ әзірледі.

Сонымен қатар, Тораңғалық және Шұбар-Түбек кенттеріне инженерлік инфрақұрылым жүргізуге *(су тарту, сумен жабдықтау және электрмен жабдықтау желілері)* ЖСҚ әзірлеу аяқталғаннан кейін осы жобаларды іске асыруды қаржыландыруға бюджеттік өтінімдер жіберілетін болады.

Балқаш көлінің туристік әлеуетін дамыту мақсатында Қазақстан Республикасы Индустрия және инфрақұрылымдық даму министрлігі 2019 жылдан бастап жалпы ұзындығы 363 шақырым болатын республикалық маңызы бар «Қарағанды-Балқаш» автомобиль жолын реконструкциялауды жүзеге асыруда.

Балқаш көлінің жағалауында туризмді дамыту мақсатында 2020 жылы «Балқаш көлінің жағасында Сарқан ауданының Лепсі ауылында «Балқаш» туристік-рекреациялық демалыс аймағының инженерлік-коммуникациялық желілерін салу» жобасының ЖСҚ әзірленді. Аталған жоба бойынша жағалауда 7,2 км автомобиль жолдарын, 31,5 км су құбыры желілерін, 16,5 км кәріз желілерін, 31 км электрмен жабдықтау желілерін тарту көзделген. Мемлекеттік сараптаманың қорытындысы бойынша жобаның құрылыс-монтаждау жұмыстарына 4 900 млн теңге қажет. Қолданыстағы заңнамаға сәйкес тиісті құзыретті мемлекеттік органдарға бюджеттік өтінімдер жолданады. Жобаның іске асырылу мерзімі – 2022 – 2024 жылдар. Қолданыстағы жол инфрақұрылымын дамыту мақсатында 50:50 паритеттік негізде «Алматы-Өскемен-Лепсі-Ақтоғай» *(35-110 км)* және «Лепсі ауылы-Балқаш көлінің жағалауы» *(0-27 км)* автомобиль жолдарын қайта реконструкциялау жұмыстары жүргізілуде *(жобаның іске асырылу кезеңі – 2019-2023 жылдар).*

Өз кезегінде, Қазақстан Республикасының жаңартылған Мемлекеттік жоспарлау жүйесіне сәйкес ағымдағы жылғы 12 қазанғы Қазақстан Республикасы Үкіметінің № 728 қаулысымен 2021 – 2025 жылдарға арналған кәсіпкерлікті дамыту жөніндегі ұлттық жоба бекітілгенін атап өтемін. Аталған ұлттық жобаның 3-бағыты «Жаңа тауашаларды қалыптастыру» атты туризм саласын дамытуға бағытталған.

Ұлттық жоба аясында туризм саласы бойынша 2 міндетті шешу көзделген, олар туризмді дамыту бойынша қолайлы жағдайлар жасау және туристік саланы дамытуға қазіргі заманғы технологияларды енгізу.